text: Talsmand: SAS-ansatte kan strejke videre i Cimber 
  02 marts 2015 kl. 13.19
  Kabinepersonalet i SAS genoptager arbejdet mandag, men kampen kan begynde forfra i Cimber, siger talsmand.
  Det kan komme til en strejke i SAS' nye datterselskab Cimber fra Sønderborg om kun få uger, selvom kabinepersonalet i SAS efter arbejdsnedlæggelsen har indvilget i at trække i uniformen igen mandag.
  Det siger talsmanden for kabinepersonalet, som mandag mødtes med fagforeningen CAU om blandt andet det ultimatum, som SAS-ledelsen gav søndag:
  Enten møder de på arbejde på deres næste vagt, eller også kan de betragte sig selv som fyret. 
  De har nu valgt at genoptage arbejdet.
  - Det lettede stemningen en smule, da de fandt ud af, at de lovligt kan strejke videre efter at være blevet overflyttet til Cimber, siger talsmand Jakob Esposito.
  Konflikten mellem SAS og de kabineansatte handler om overflytning af 147 ansatte fra SAS til datterselskabet Cimber. De ansatte er bange for, at de vil ende med en dårligere overenskomst i Cimber, end de havde i SAS.
  